**Informatīvais ziņojums
par Urzulas fon der Leienas vadītās Eiropas Komisijas publicēto digitālo pakotni
– redzējums par Eiropas digitālas nākotnes veidošanu**

Šī gada 19.februārī Eiropas Komisija (turpmāk – EK) publicēja digitālo pakotni, kurā ietilpst paziņojums par Eiropas Digitālās nākotnes veidošanu (COM(2020) 67)[[1]](#footnote-1), Eiropas datu stratēģija (COM(2020) 66)[[2]](#footnote-2) un Baltā grāmata par mākslīgo intelektu – Eiropas pieeja izcilībai un uzticamībai (COM(2020) 65)[[3]](#footnote-3).

**Komunikācijas stratēģija “Eiropas digitālās nākotnes veidošana”** atspoguļo vīziju par digitālo sabiedrību visiem. **“Baltā grāmata par mākslīgo intelektu”** piedāvā ietvaru, kurā gan izmantot mākslīgā intelekta (turpmāk ‑ MI) tehnoloģiju radītās iespējas, gan novērst to radītos riskus, veicināt uzticību šīm tehnoloģijām. **“Eiropas datu stratēģijas**” mērķis ir nodrošināt, ka uzņēmējiem un juridiskajām personām ir piekļuve lielākam un kvalitatīvākam datu apjomam, lai radītu inovācijas un piedāvātu labākus produktus un pakalpojumus, pilnībā saglabājot tiesības un vērtības.

Digitālajā politikā tiek likts uzsvars uz ES ieguldījumu digitālo tehnoloģiju ražošanā, glabājot un izmantojot ES pilsoņu datus ES ietvaros tā vietā, lai izmantotu, piemēram, ASV un Ķīnas risinājumus. MI jomā EK aicina atbalstīt ekselences un testēšanas centrus un digitālo inovāciju centrus. EK plāno attīstīt infrastruktūru datu uzglabāšanas vajadzībām, t.sk. datu telpas izveide, finansējums augstvērtīgu datu kopu izvietošanai un augstas veiktspējas datoru iegādei.

**Eiropa kā uzticama digitālās jomas līdere**

Lai nodrošinātu, ka digitālie risinājumi palīdz Eiropai virzīties uz digitālo pārveidi, kas darbojas cilvēku labā, respektējot Eiropas vērtības, Komunikācijas stratēģijā “Eiropas digitālās nākotnes veidošana” (turpmāk – Digitālā stratēģija) noteikts, ka nākamajos piecos gados **Komisija pievērsīsies šādiem trim galvenajiem mērķiem**:

* **Tehnoloģija, kas darbojas cilvēku labā**. Tādas tehnoloģijas izstrāde, ieviešana un izmantošana, kas uzlabo cilvēku ikdienas dzīvi. Spēcīga un konkurētspējīga ekonomika, kas tehnoloģiju pārvalda un veido, ievērojot Eiropas vērtības.
* **Taisnīga un konkurētspējīga ekonomika.** Netraucēts vienotais tirgus, kurā visu lielumu un nozaru uzņēmumi var konkurēt uz vienlīdzīgu nosacījumu pamata un izstrādāt, laist tirgū un izmantot digitālās tehnoloģijas, produktus un pakalpojumus tādā mērogā, kas palielina uzņēmumu produktivitāti un globālo konkurētspēju, un patērētāji var būt droši, ka viņu tiesības tiek ievērotas.
* **Atvērta, demokrātiska un ilgtspējīga sabiedrība**. Uzticama vide, kurā iedzīvotāji var paši nolemt, kā rīkoties un mijiedarboties un kādus datus sniegt tiešsaistē un bezsaistē. Eiropas ceļš uz digitālo pārveidi, kas stiprina mūsu demokrātiskās vērtības, ievēro mūsu pamattiesības un veicina ilgtspējīgu, klimatneitrālu un resursefektīvu ekonomiku.

Eiropa balstīsies uz vēsturiskajām tehnoloģiju, pētniecības, inovācijas un radošajām spējām, vienlaikus stingri sargājot tiesības un pamatvērtības. Jaunas rīcībpolitikas un sistēmas ļaus Eiropai izvērst augstās digitālās tehnoloģijas un stiprināt savas kiberdrošības spējas. Eiropa turpinās saglabāt savu atvērto, demokrātisko un ilgtspējīgo sabiedrību, un digitālie rīki šos principus spēj stiprināt. Eiropa ies savu ceļu, lai kļūtu par globāli konkurētspējīgu, vērtībās balstītu un iekļaujošu digitālo ekonomiku un sabiedrību, vienlaikus paliekot atvērts, bet ar noteikumiem regulēts tirgus un turpinot cieši sadarboties ar starptautiskajiem partneriem.

**Eiropa kā līdere uzticama mākslīgā intelekta jomā**

Eiropai ir viss vajadzīgais, lai kļūtu par pasaules līderi MI sistēmās, kuras var droši lietot un piemērot. Eiropā ir izcili pētniecības centri, drošas digitālās sistēmas un stabila pozīcija robotikā, kā arī konkurētspējīgas ražošanas un pakalpojumu nozares, kuru spektrs sniedzas no autobūves līdz enerģētikai un no veselības aprūpes līdz lauksaimniecībai.

Baltajā grāmatā par mākslīgo intelektu EK iezīmē sistēmu, kas ļaus veidot uzticamu MI, kura pamatā ir izcilība un uzticēšanās ar mērķi partnerībā ar privāto un publisko sektoru mobilizēt resursus visā vērtību ķēdē un radīt pareizos stimulus, lai paātrinātu MI ieviešanu, arī mazos un vidējos uzņēmumos. Tas ietver sadarbību ar dalībvalstīm un pētniekiem, kā arī talantu piesaistīšanu un noturēšanu. Tā kā MI sistēmas var būt sarežģītas un zināmos kontekstos radīt ievērojamus riskus, būtiski ir veidot uzticēšanos. Ar pārskatāmu normatīvo regulējumu jāregulē augsta riska MI sistēmas, bet nav jāuzliek pārāk liels slogs mazāk riskantām sistēmām. Lai novērstu negodīgu komercpraksi un aizsargātu personas datus un privātumu, pastiprināta vērība tiks pievērsta patērētāju tiesību aizsardzības jomā.

Augsta riska jomās, piemēram, veselības, kārtības uzturēšanas vai transporta jomā, MI sistēmām būtu jābūt pārredzamām, izsekojamām un tajās jāgarantē cilvēka veikta uzraudzība. Iestādēm būtu jāspēj testēt un sertificēt algoritmu lietotos datus, ko izmanto kosmētikas līdzekļu, automobiļu vai rotaļlietu pārbaudēs. Lai iemācītu augsta riska sistēmām darboties pienācīgi un nodrošināt pamattiesību, it īpaši diskriminācijas aizlieguma ievērošanu, ir vajadzīgi objektīvi dati. Lai gan pašlaik sejas atpazīšanas izmantošana attālinātai biometriskai identifikācijai principā ir aizliegta un to drīkst izmantot tikai izņēmuma kārtā, pienācīgi pamatotos un samērīga biežuma gadījumos, turklāt jāievēro aizsardzības pasākumi un jāpamatojas uz ES vai valstu tiesību aktiem, EK vēlās sākt plašas debates par to, vai un kādos apstākļos nākotnē varētu būt pieļaujami izņēmumi.

Attiecībā uz zemāka riska MI lietojumprogrammām, kurās piemēroti augstāki standarti, Komisija ierosina brīvprātīgu marķēšanas sistēmu. Eiropas tirgus ir atvērts visām MI lietojumprogrammām, kuras atbilst ES noteikumiem.

**Eiropa kā datu ekonomikas līdere**

Uzņēmējdarbības un publiskā sektora ģenerēto datu apjoms pastāvīgi pieaug. Nākamais rūpniecisko datu vilnis būtiski mainīs veidu, kādā mēs ražojam, patērējam un dzīvojam. Tomēr lielākā daļa šo datu potenciāla joprojām netiek izmantota. Eiropai ir viss, kas vajadzīgs, lai kļūtu par šīs jaunās datu ekonomikas līderi, – tai ir pasaulē spēcīgākais rūpnieciskais pamats, kurā nozīmīgu vietu ieņem MVU, tai ir tehnoloģijas un prasmes, un tagad tai ir arī skaidrs redzējums.

Eiropas Datu stratēģijas mērķis ir nodrošināt, ka ES kļūst par paraugu un līderi sabiedrībai,

Eiropas Datu stratēģijas mērķis ir identificēt nepieciešamās aktivitātes, izaicinājumus un šķēršļus, lai līdz 2030.gadam ES kļūtu par paraugu datu izmantošanā un lēmumpieņemšanā – gan privātajā sektorā, gan valsts pārvaldē. Plānots izveidot vienotu ES datu telpu, saslēdzot uzņēmumu, pētnieku un valsts pārvaldes rīcībā esošos, līdz šim neaizmantotos datus. Papildus sekmējot šo datu brīvu apriti ES, par pamatu nosakot nepersondatu brīvu aprites regulējumu.

Šiem datiem vajadzētu būt pieejamiem visiem – publiskām un privātām struktūrām, maziem jaunuzņēmumiem un korporatīviem milžiem.

Lai to panāktu, EK, pirmkārt, ierosinās izveidot pareizo tiesisko regulējumu attiecībā uz datu pārvaldību, piekļuvi datiem un to atkalizmantošanu uzņēmumu vidū, uzņēmumu un valdības saziņā un valsts pārvaldes iestāžu vidū. Tas prasīs radīt datu koplietošanas stimulus, noteikt praktisku, taisnīgu un skaidru piekļuves un datu izmantošanas kārtību, kas atbilst Eiropas vērtībām un tiesībām, piemēram, personas datu aizsardzībai, patērētāju tiesību aizsardzībai un konkurences noteikumiem. Turklāt publiskā sektora dati būs jāpadara plašāk pieejami, atverot augstvērtīgas datu kopas visā ES un ļaujot tās atkārtoti izmantot inovācijā.

Otrkārt, EK mērķis ir atbalstīt tehnoloģisko sistēmu un nākamās paaudzes infrastruktūru attīstību, un tas ļaus ES un visiem ekonomikas dalībniekiem izmantot datu ekonomikas sniegtās iespējas. EK palīdzēs investēt Eiropas mēroga augstas ietekmes projektos par Eiropas datu telpām un uzticamām un energoefektīvām mākoņdatošanas infrastruktūrām.

Visbeidzot, lai izveidotu Eiropas datu telpas, piemēram, rūpnieciskās ražošanas, “zaļā kursa”, mobilitātes vai veselības jomā, Komisija uzsāks konkrētas uz precīzām nozarēm vērstas darbības.

Turklāt EK strādās, lai turpinātu tiekties uz vienmērīgāku digitālo prasmju sadalījumu Eiropas iedzīvotāju vidū, un pētīs, kā nodrošināt iedzīvotājiem labāku kontroli pār to, kas var piekļūt viņu mašīnģenerētajiem datiem.

**Nākamie soļi**

Kā izklāstīts Digitālajā stratēģijā, EK vēl šogad nāks klajā ar Digitālo pakalpojumu aktu un Eiropas Demokrātijas rīcības plānu, ierosinās pārskatīt Elektroniskās identifikācijas jeb eIDAS regulu un stiprinās kiberdrošību, izveidojot kopīgu kiberdrošības nodaļu. Lai popularizētu Eiropas digitalizācijas modeli, Eiropa, izmantojot savu regulatīvo varu, spēju veidošanu, diplomātiju un finansējumu, turpinās veidot arī alianses ar globālajiem partneriem.

Baltā grāmata par mākslīgo intelektu ir pieejama sabiedriskajai apspriešanai līdz 2020. gada 31. maijam[[4]](#footnote-4). Turklāt Komisija vāc atsauksmes par Datu stratēģiju. Atbilstoši saņemtajām atsauksmēm EK turpinās rīkoties, lai atbalstītu uzticama MI izstrādi un datu ekonomiku.

**Latvijas nostāja**

Vides aizsardzības un reģionālās attīstības ministrija ir sagatavojusi un apstiprināšanai Ministru kabinetā iesniedz Latvijas sākotnējās pozīcijas par šādiem EK priekšlikumu kopumā iekļautajiem dokumentiem:

* pozīcija par Eiropas Komisijas paziņojumu “Eiropas digitālās nākotnes veidošana”;
* pozīcija par Eiropas Komisijas paziņojumu “Eiropas datu stratēģija”;
* pozīcija par Eiropas Komisijas paziņojumu “Baltā grāmata par mākslīgo intelektu. Eiropiska pieeja – izcilība un uzticēšanās”.

Latvija kopumā atbalsta Stratēģijā un ar to saistītajā paziņojumā “Eiropas datu stratēģija” un Baltajā grāmatā par mākslīgā intelekta attīstību izvirzītos politikas mērķus un rīcības virzienus, lai nodrošinātu, ka digitālie risinājumi palīdz Eiropai virzīties vienlaikus uz digitālo transformāciju un zaļo pārveidi, kas darbojas cilvēku labā, respektējot Eiropas vērtības.

**Latvija atbalsta ES nostāju kļūt par vienu no vadošajiem spēlētājiem datu ekonomikā** globālā mērogā, balstoties uz kopējām Eiropas vērtībām un orientējoties uz ieguvumiem sabiedrībai un uzņēmējiem, lai Eiropa kļūtu par datu ekonomikas līderi.

Investējot datos un Eiropas spēju un infrastruktūras stiprināšanā datu glabāšanai, apstrādei, izmantošanai un sadarbspējai, nepieciešams paredzēt atbalstu dalībvalstīm, nosakot vienotas prasības un kritērijus sasniedzamajiem mērķiem.

Attīstot ES dalībvalstu infrastruktūru, būtiska loma ir jāpievērš kiberdrošības aspektiem. Ņemot vērā arvien pieaugošos tehnoloģiju attīstības tempus, ir jāsekmē iedzīvotāju un uzņēmēju izglītošana kiberdrošības jautājumos.

Latvijas ieskatā mākoņdatošanas infrastruktūra ir svarīga Eiropas digitālajai stabilitātei, drošībai un konkurētspējai, lai pilnībā gūtu labumu no datu ekonomikas, šādas ieceres spēs kalpot sabiedrībai un uzņēmējiem, attīstot esošus uzņēmējdarbības modeļus, kā arī veidojot jaunus. Svarīgi šo iniciatīvu vērtēt kopskatā ar horizontālajām iniciatīvām mākslīgā intelekta, blokķēdes un 5G jomās, kas spētu sniegt papildus pienasumu tās realizācijā.

Lai veicinātu jaunu un inovatīvu produktu radīšanu, nepieciešams veicināt un ar ES programmu atbalstu paplašināt MVU atbalsta iespējas, sadarbojoties ar valsti, sekmēt arvien jaunu IKT risinājumu ieviešanu uzņēmumu ikdienas darbā.

Latvija atbalsta vienotu Eiropas datu telpu izveidi stratēģiskajos sektoros un sabiedrībai nozīmīgās jomās. Vērtējot stratēģiskos sektorus, būtu jāņem vērā “Eiropas zaļajā kursā” noteiktos virzienus un aktivitātes, īpaši ņemot vērā aprites ekonomiku, ilgtspējīgu un viedu mobilitāti, zaļajām investīcijām, pētniecību un inovācijām, izglītību un apmācību, kā arī sabiedrības un citu ieinteresēto personu iesaistē. Latvija atbalsta vienota datu pārvaldības ietvara izveidi un aicina EK to pēc iespējas ātrāk sākt ieviest ar konkrētām investīcijām nozarēs.

**Lai Eiropa kļūtu par līderi uzticama mākslīgā intelekta jomā,** Latvija atbalsta ES koordinējošo lomu augsta riska MI sistēmu sertificēšanas un uzraudzības jomā un atbalsta aicinājumu ES līmenī vienoties par kritērijiem augsta riska MI sistēmu identificēšanai ar mērķi stingrāku ES regulējumu attiecināt tieši uz šīm sistēmām.

Augsta riska MI sistēmu sertificēšanai un uzraudzībai, lai neradītu papildu finansiālo un administratīvo slogu, Latvija atbalsta funkcijas izveidi esošo struktūru ietvaros un atbalsta nostāju, ka būtu jāsertificē arī citi augsta riska IKT risinājumi bez MI komponentes, kam ir plaša ietekme uz sabiedrību.

Jebkuram ES iedzīvotājam jābūt tiesībām izmantot MI rīkus dzimtajā valodā, tai skaitā pārrobežu pakalpojumos. Tam nepieciešams pētīt un ieviest mašīntulkošanas risinājumus, lai padarītu brīvi saprotamu informāciju un pakalpojumus (īpaši pārrobežu), ja tie ir pieejami jebkurā no Eiropas oficiālajām valodām, ka arī risinājumus medicīnā.

Latvijas ieskatā Baltās grāmatas par MI tvērumā būtu apskatāmi arī jautājumi par pasākumiem, kas novērstu un apkarotu mākslīgā intelekta ļaunprātīgu izmantošanu noziedzīgiem mērķiem, lai apzinātu iespējamos mākslīgā intelekta radītos draudus un ieviestu atbilstošus drošības pasākumus šādu draudu novēršanai/izskaušanai, ieviešot potenciālu vienotas rīcības plānu vai nosakot vienotas drošības prasības saskaņā ar pieeju “*secure-by-design*”[[5]](#footnote-5).

Latvijas ieskatā nepieciešams vērtēt datu glabāšanas un apstrādes veidu prognozēto pārmaiņu ietekmi uz nākotnē radītu datu drošību, ņemot vērā potenciālos riskus attiecībā uz datu pieaugošo apjomu un Eiropas spēju nodrošināt pietiekošu kapacitāti un MI drošības mehānismu datu neļaunprātīgai izmantošanai.

Latvija piekrīt, ka jāveido kopēja ES pieeja MI, tomēr attiecībā uz precēm, kurās ietverti MI risinājumi un kas jau šobrīd tiek pakļautas ES preču atbilstības un drošuma prasībām, ņemot vērā preču daudzveidību, arī būt jāsaglabā horizontāla pieeja, nesadrumstalojot MI vispārējo regulējumu pa jomām, lai neuzliktu papildus slogu ražotājiem. Īpaši attiecībā uz MI risinājumiem, kas iekļauti patērētājiem ikdienā pieejamajās precēs būtu jāiestrādā "*safety by design*" princips.

Latvija ir ieinteresēta atbalstīt vienotas valodu infrastruktūras veidošanu Eiropā, ņemot vērā, ka Latvijas uzņēmumi ir starp Eiropas līderiem, veidojot valodu tehnoloģiju risinājumus, tostarp, mašīntulkošanu, kur plaši izmantota mākslīgā intelekta tehnoloģija.

Latvijai ir svarīga MI piemērošana atbildīgi, ievērojot pamattiesības, kas jo īpaši garantētas 1950. gada 4. novembra Eiropas Cilvēktiesību un pamatbrīvību aizsardzības konvencijā un Eiropas Padomes 1981. gada 28. janvāra Konvencijā par personas datu aizsardzību attiecībā uz personas datu automātisko apstrādi.

Vides aizsardzības un reģionālās attīstības ministrs J.Pūce

Valsts sekretārs E. Balševics

Zvaigzne 67026507

Elita.Zvaigzne@varam.gov.lv

1. ES tiesību elektroniska datubāze, <https://eur-lex.europa.eu/legal-content/LV/TXT/PDF/?uri=CELEX:52020DC0067&from=EN> [↑](#footnote-ref-1)
2. ES tiesību elektroniska datubāze, <https://eur-lex.europa.eu/legal-content/LV/TXT/PDF/?uri=CELEX:52020DC0066&from=EN> [↑](#footnote-ref-2)
3. ES tiesību elektroniska datubāze, <https://ec.europa.eu/info/sites/info/files/commission-white-paper-artificial-intelligence-feb2020_en.pdf> [↑](#footnote-ref-3)
4. <http://www.varam.gov.lv/lat/lidzd/apspr/e_parvalde/?doc=28398> [↑](#footnote-ref-4)
5. Izstrādāto MI risinājumu drošība kā vadmotīvs jau no risinājuma izstrādāšanas sākuma stadijas. [↑](#footnote-ref-5)